Papersnake/gushiwen huggingface dataset:
连理松歌
罗运崃（清代）

玄黄孕形无一奇，千年老松连理枝。天寸地尺支两臂，龙腾虎跃颠双髀。

混沌萌芽忆新吐，雷霆变化雄交驰。磐石潜根息以踵，清风吹柯鳞而飞。

翠叶青条拂云表，上映五老苍髯髭。阴阳不毗昼夜气，日月还吸山川脂。

岂向鸿荒向消长，独从广漠为雄雌。摩挲但识苍颜古，蕴藉谁怜劲节淄。

涧曲伫睇白日晚，俯仰众绿生叹咨。纤蒲弱柳孰伯仲，百围大木皆婴儿。
越巂元日
李京（唐代）

鸡人唱罢晓沈沈，仙仗遥分翠殿深。三岛楼台龙虎气，五云丝竹凤鸾音。

普天率土皆臣妾，航海梯山总照临。今日南荒瞻北阙，不胜惆怅泪沾襟。
灙泉亭
文同（宋代）

竹列苍戟枝干稠，亭开翠幄窗户幽。
下分灙水入渠口，正坐小榻临清流。
芦花被
程之鵔（清代）

不并青绫一样看，只从江上借秋寒。覆时应共鸥群梦，卷处浑疑云影残。

中夜月侵如有失，半醒霜凛觉无完。可知雪满江南路，借与袁安卧更安。
余伯皋持巩仲至三山诗卷来因借录之 其一
韩淲（宋代）

不见睡翁恰六年，郭文山下正鸣弦。欲求一句无因耳，且录旧诗殊恍然。
桃花
文彦博（宋代）

雨过新含灼灼华，烟笼芳树势交加。狂飞粉蝶穿朱槛，巧啭流莺傍碧纱。

露井细香飘烈麝，霜林浓艳散馀霞。啮毫更近成阴处，似入仙源一径斜。
玲珑四犯
刘之才（宋代）

几叠云山，隔不断阑干，天外凝眺。秋与愁并，梧径雨痕先表。

娇梦半握芙蓉，奈曲曲、翠屏深窈。问愁根，当年谁种，漠漠淡烟衰草。

鸳鸯懒拂苹花影，记眉妩、萦情多少。辘轳玉虎牵丝转，听尽秋釭晓。

算谁念、卧云衣冷，香压金蟾小。写新词、先寄江鸿归去，且教知道。
送吴虎泉计偕
何绛（明代）

老去但依良友乐，如君万里计偕何。文章况是惊人句，此别应知岁月多。
玉蝴蝶
高观国（宋代）

唤起一襟凉思，未成晚雨，先做秋阴。楚客悲残，谁解此意登临。古台荒、断霞斜照，新梦黯、微月疏砧。总难禁。尽将幽恨，分付孤斟。

从今。倦看青镜，既迟勋业，可负烟林。断梗无凭，岁华摇落又惊心。想莼汀、水云愁凝，闲蕙帐、猿鹤悲吟。信沈沈。故园归计，休更侵寻。
岁莫二首
苏辙（宋代）

岭南万里归来客，颍上六年多病身。
未死谁言犹有命，长闲岂复更尤人。
眼看世事知难了，手注遗编近一新。
点检平生无几恨，浊醪初熟正逢春。
宫词二首
徐照（宋代）

睡眼蒙茸带宿酲，起来阶下探春晴。
满身花露听莺久，禁鼓重新打六更。
轻舟
彭汝砺（宋代）

轻舟入深川，钝驹陟高山。胡为弃安乐，轻去趋险艰。

一身事业荒，双亲鬓发斑。思之不远虑，览照胡为颜。
鹧鸪天（咏渔父）
王质（宋代）

一只船和任意飞。眼前不管是和非。鱼和得了浑闲事，未得鱼和未肯归。

全似懒，又如痴。这些快活有谁知。华堂只见灯花好，不见波平月上时。
赴邻舍招
李彭（宋代）

虚舟纵逸棹，冉冉成老大。随食虫寄居，行年蚁旋磨。

来归修水头，视地不敢唾。俚言亦屡陪，灌畦常往佐。

每于休作时，弄笔聊顿挫。自谓老于斯，晏然歌楚些。

年来尤屡空，非关学高卧。时节闾里欢，觞豆竞繁夥。

我独蓬窗底，达曙发清饿。赖有竺乾书，开颜真自贺。

近局可怜人，鸡黍起颓堕。整冠礼甚修，坐客仍虚左。

浩歌为之倾，樽为歌长破。
菩萨蛮（梅）
谢薖（宋代）

相思一夜庭花发。窗前忽认生尘袜。晓起艳寒妆。雪肌生暗香。

尘人纤手摘。手与花同色。插鬓有谁宜。惟应潘玉儿。
野客清欢三首 其三
叶颙（元代）

石鼎煮春茶，瑶杯斟紫霞。豪歌声俊爽，欢舞影欹斜。

酣醉眠芳草，颠狂藉落花。醉来新月上，人笑忘还家。
宿云檐
弘历（清代）

昨日晴明今日雨，烟丝风片霏林楚。珠帘捲不去溟濛，宿云妙趣参尔许。

妙趣宿云匪今夫，朅来欣遇谓向无。世间万事率如此，不为物转其谁乎。
客谈西湖旧事感而赋诗
徐瑞（宋代）

湖上轻风飐酒旗，水光山色漾晴晖。红尘骏马青丝鞚，画舫佳人白纻词。

锦瑟两行春宴罢，玉笙十里夜游归。钱塘一枕繁华梦，回首凄凉鬓欲丝。
送人游茆山
贯休（唐代）

鸟啼花笑煖纷纷，路入青云白石门。君到前头好看好，老僧或恐是茆君。
途中春
杜荀鹤（唐代）

年光身事旋成空，毕竟何门遇至公。人世鹤归双鬓上，

客程蛇绕乱山中。牧童向日眠春草，渔父隈岩避晚风。

一醉未醒花又落，故乡回首楚关东。
留别金门知己
李泂（元代）

野马脱羁鞅，倏疑天地宽。临风一长鸣，风吹散入青冥间。

颇如鲁仲连，蹈海不复还。又如安期生，长留一舄令人看。

江南浩荡忽如海，落日照耀浮云关。既不能低眉伏气摧心颜，诡遇特达惊冥顽。

又不能抱书挟策千万乘，调笑日月相回盘。匡庐迢迢接仙山，仙翁泛若秋云间。

长松之阴引孤鹤，望我不见空长叹。采铅天池津，饮醁桃花湾。

苍梧倒影三湘寒，赤城霞气生微澜。鲸鲵翻空海波赤，晓色欲上扶桑难。

人间之乐兮诚不足恃，何如归卧栖岩峦。栖岩峦，卧岩穴。

夜半天风吹酒醒，犹有西溪万年月。
写怀二首·渔竿消日酒
高骈（唐代）

渔竿消日酒消愁，一醉忘情万事休。
却恨韩彭兴汉室，功成不向五湖游。
花满西园月满池，笙歌摇曳画船移。
如今暗与心相约，不动征旗动酒旗。
哭陆静山公子
王敬铭（清代）

昔我来吴门，憙识陆公子。公子不羁才，饮酒被纨绮。

长剑倚不不，胡绳索纚纚。弱冠爱文章，奇书称宛委。

俯仰隘八荒，海内望丰采。伫看列上台，雍容辅当扆。

鼎门庆有馀，周道平如砥。忽传消息来，竟以蹈海死。

乍闻犹恍惚，沈沈乃真矣。遗蜕逝茫茫，凄凉馀行李。

上有白头亲，梦中舞莱彩。君性旷且聪，陶然乐素履。

纵有难言隐，未必无生理。胡不遁空山，胡不归故里。

岂其厄龙蛇，无端折蘅芷。国运丁阳九，天下滔滔是。

荆天兼棘地，堕入樊笼里。众醉我独醒，人事久糠秕。

敢效屈灵均，一洗顽懦耻。毁誉听之人，我心终不悔。

君也本通儒，一朝成烈士。此时震寰区，异日垂惇史。

霭霭岭头云，潺潺江上水。至今池馆夜，仿佛逢山鬼。

临风酬一杯，四野秋声起。落日望崦嵫，吾将诉真宰。
西江月·脉脉蜂黄蝶粉
韩淲（宋代）

脉脉蜂黄蝶粉，盈盈水秀山明。卖花声里听吹饧。佳丽芳华韵胜。下上休看舞燕，惺忪一任啼莺。枕痕屏曲梦关情。酒醒春宵漏尽。
钓台
李洪（宋代）

故人泽畔被羊裘，高挹中天会冕旒。
不使客星侵帝座，谩夸拜衮与封侯。
和邻几圣俞持国雪十八韵依次用
刘敞（宋代）

集霰群阴结，飞霙万寓低。乾坤豁开辟，方域露端倪。

广宇规茅藉，彫墙筑粉泥。山容包紫翠，壤色变玄黎。

筒葛来从越，冰纨制自齐。游欢慰枚马，猎兴助良奚。

饰貌沽珍粹，因方衒角圭。隙间巇可抵，行际道先迷。

沾服惊游雾，临渊怪饮蜺。调元思暖津，跧伏悯灵蠵。

几误乌成鹄，才分鹤处鸡。惨肤森若竖，堕指酷逾刲。

泽国水还袭，焦原足易栖。贫儒欣夜诵，季女戚朝侪。

舟楫胶藏壑，骅骝滑踠蹄。斲冰歌竞若，擿埴杖频携。

景幸人人得，诗从物物题。长吟歌真乐，安羡舞前溪。
望海楼晚景
苏轼（宋代）

横风吹雨入楼斜，壮观应须好句夸。
雨过潮平江海碧，电光时掣紫金蛇。
偈颂二百零五首
释正觉（宋代）

影略门前倒刹竿，个中消息授传难。
玲珑侍者能相委，盘走明珠珠走盘。
哭静闻禅侣 其三
徐弘祖（明代）

客里仍离病里人，别时还忆昔时身。死生忽地分今日，聚散经年共此晨。

发足已拌随壑转，到头空唤过河频。半生瓢饮千山屐，断送枯骸瘴海滨。
贤者之孝二百四十首 其二二八 董邵南
林同（宋代）

躬稼复樵渔，养亲还读书。不闻官赐帛，惟见吏催租。
竹枝词九首·其九
刘禹锡（唐代）

山上层层桃李花，云间烟火是人家。
银钏金钗来负水，长刀短笠去烧畲。
王明君
杨琅树（清代）

明妃嫁单子，非关画图误。自是汉孱弱，无人阵黄雾。

君王重黎民，岂惜一佳人。琵琶方出塞，已罢玉关军。

虎臣飞将乃如此，万里长城在女子。汉宫寂寞是谁羞，毡帐风光非妾喜。

薄命自羞还自歌，寄语君王慎干戈。后宫莫选颜色女，单于无厌当奈何。
游西山兰若
羊士谔（唐代）

路傍垂柳古今情，春草春泉咽又生。

借问山僧好风景，看花携酒几人行。
三良诗 高侍郎平仲
钱谦益（清代）

平仲巡两河，揽辔出西台。就寇方燎原，宛雒荡劫灰。

移师围大方，投鞍成覆敦。登陴七昼夜，死守凭崔嵬。

累卵我势急，中目贼焰推。保汴唯汝劳，国功帝念哉。

遂膺全豫寄，旌节焕昭回。解严逾夏秋，悉众贼复来。

长堑截飞鸟，巨炮轰殷雷。潜队穿地裂，梯冲舞风颓。

及堞骨相柱，薰穴尸成堆。负户我告病，濡褐敌未衰。

是时诸道兵，左次大河隈。半夜朱仙镇，十万溃喧豗。

沈城声援绝，馈运甬道隤。擂石尽发栋，陈焦资炊骸。

噬指徒恸哭，大临谁告哀。河伯为解围，洪流夜击礌，我师既北徙，贼戈亦南回。

优诏许休沐，宠秩旌厥能。还家甫抹马，虏入沂城隳。

抗辞骂凶丑，并命捐匹侪。吁嗟忠壮士，纠缠罹凶灾。

贼锋乍撞㧙，奴刃旋提捶。自从兵兴后，屠溃自相偕。

金柝不夜击，和门尝昼开。九攻敌已穷，三板志不乖。

方镇皆斯人，王略宁未恢。何当大星陨，坐见长城坏。

我非哭其私，惜此天下才。
句
李嘉祐（唐代）

巴峡猿声催客泪，铜梁山翠入江楼。千峰鸟路含梅雨，五月蝉声送麦秋。
青山相送迎 访王光福之常烟水居
王行（元代）

烟苍苍。水茫茫。闲访幽人烟水乡。扁舟孤兴长。

蒲含霜。柳含霜。蒲柳萧萧青又黄。水云鸥鹭藏。
忆奉符开山寺
汪灏（宋代）

最爱开山寺，闲庭半老梅。隔峰通水响，对酒及花开。

樵路入云去，经声过竹来。风尘十载梦，蝴蝶几飞回。
雨度凤岭
王梦庚（清代）

金乌旋辟敛双翼，云衣铺絮天光黑。蛟宫缫出冰蚕丝，散作千条万条密。

冲风仄径缘秋毫，举头远见千峰高。浮青积翠互明灭，势如昂首将翔翱。

横空半入青天影，几度天风吹不醒。马蹄泥滑石磴斜，僮仆惊呼到凤岭。

苍茫雨色群峰连，峻岭高高尺五天。阿阁九苞泽深雾，虞廷六翮凝朝烟。

西岐圣德周群类，远听雍喈鸣圣瑞。我欲披寻丹穴踪，满坞湿云常似醉。

湿云接天山势崇，两当流水东复东。冲开峰顶雨丝脚，山鸟一声斜日红。
白露行
章甫（宋代）

今岁淮南雨仍缺，官府祈求已踰月。
城中又复闭南门，移市向北人纷纷。
州前结坛聚巫觋，头冠神衣竞跳掷。
缚草为龙置坛侧，童子绕坛呼蜥蜴。
箫鼓迎神来不来，旱风终日吹黄埃。
宁知白露只数日，稻苗焦枯恐不及。
偶成杂意四首 其三
卫博（宋代）

方朔出世士，挥斥隘八极。乃与优侏儒，饥饱同一食。

调笑刘天子，绐之聊一剧。此意竟不传，无人子思侧。
余还自海外至崇仁见思禹以四诗先焉既别又有太原之行已而幸归石门复次前韵寄之以致山中之信云 其三
释德洪（宋代）

平生心怀济时术，百未一施空叹息。庭閒昼永僧至门，心回酒叹月窥隙。

东方先生语开闭，投骨心知致群吠。千金珠在九重渊，傥能得之必龙睡。
慈竹
陈襄（宋代）

天生尔慈竹，恩义不相分。
直节虽然劲，虚心所以群。
儿注同约束，霜雪共辛勤。
我愿坐中客，结交同此君。
岁晚书摇
谢逸（宋代）

莫事休休复莫莫，草木归根定摇落。穷冬日月任峥嵘，寒士胸摇要恢廓。

人言张仪舌尚在，我惭祖逖鞭先著。君如端为梅花归，请脱青衫对花酌。
对镜叹
刘正宗（清代）

少年对镜颜色好，衰年对镜颜色老。镜里容光能几时，回头绿鬓成枯槁。

开匣莫拂镜上尘，镜明空见白头早。亦知白头不可黑，有时白头不可得。

窗前槿花换朝荣，日暮临风已无色。寄语少年速为欢，他日欢场徒恻恻。

百金刀环明月辉，千金骏马黄金勒。章台杨柳饶春风，醉来光动玉台侧。

不见老翁空叹息。
冬夜金阊道中舟行听雨同徐秋湄作九叠鼓字韵
王复（宋代）

作寒雨意浓，饱帆风力鼓。镫影接山塘，市声收夜午。

襆被湿气接，篷罅漏痕杜。撇捎忙点篙，淋漓怜船户。

邻舫语喁喁，红烛共倾醑。萧萧暮雨歌，愁杀荡舟女。

凄清冷未眠，炉灰拨难煦。烟波连震泽，共济欣有侣。

花店七里情，高楼两岸数。阿谁同梦甘，奈此别情苦。

徐陵绮语工，风流玉台妩。湖云黯回首，愁绪萦如组。

淅淅增闷怀，初程才百五。何处馆娃宫，脂粉变田土。
与王郎昆仲及儿子迈绕城观荷花登岘山亭晚入
苏轼（宋代）

昨夜雨鸣渠，晓来风袭月。
萧然欲秋意，溪水清可啜。
环城三十里，处处皆佳绝。
蒲莲浩如海，时见舟一叶。
此间真避世，青蒻低白发。
相逢欲相问，已逐惊鸥没。
清风定何物，可爱不可名。
所至如君子，草木有嘉声。
我行本无事，孤舟任斜横。
中流自偃仰，适与风相迎。
举杯属浩渺，乐此两无情。
归来两溪间，云水夜自明。
苕水如汉水，鳞鳞鸭头青。
吴兴胜襄阳，万瓦浮青冥。
我非羊叔子，愧此岘山亭。
悲伤意则同，岁月如流星。
従我两王子，高鸿插修翎。
湛辈何足道，当以德自铭。
吏民怜我懒，斗讼日已稀。
能为无事饮，可作不夜归。
复寻飞英游，尽此一寸晖。
撞钟履声集，颠倒云山衣。
我来无时节，杖屦自推扉。
莫作使君看，外似中已非。
怀曾景建二首
刘克庄（宋代）

造物生才自昔难，此君夭矫类龙鸾。
圣贤本柄藏椰子，佛祖机锋寓棘端。
畴昔诸人多北面，暮年万里着南冠。
伤心海内交游尽，箧有遗书不忍看。
香奁追和元人黄伯旸韵 其四
朱诚泳（明代）

霜林摘红叶，题诗掷流水。流到阿谁边，要识诗中意。
送颜平原
岑参（唐代）

天子念黎庶，诏书换诸侯。仙郎授剖符，华省辍分忧。

置酒会前殿，赐钱若山丘。天章降三光，圣泽该九州。

吾兄镇河朔，拜命宣皇猷。驷马辞国门，一星东北流。

夏云照银印，暑雨随行輈.赤笔仍在箧，炉香惹衣裘。

此地邻东溟，孤城吊沧洲。海风掣金戟，导吏呼鸣驺。

郊原北连燕，剽劫风未休。鱼盐隘里巷，桑柘盈田畴。

为郡岂淹旬，政成应未秋。易俗去猛虎，化人似驯鸥。

苍生已望君，黄霸宁久留。
满江红 其二十九 为梁冶湄题《柳村渔乐图》
曹尔堪（清代）

碧树清溪，孤亭外、汀沙纡曲。闲家具、笔床茶灶，渔舠如屋。

湖上纶竿惟钓月，盘中鲈鲙全堆玉。晓烟深、杨柳蘸晴波，村村绿。

朝露泣，连畦菊。细雨洒，垂檐竹。有青蓑可著，短衣非辱。

缩项鳊肥春水活，长腰米白江村足。醉香醪、船系夕阳斜，眠方熟。
与诸子约三日春游第三日阻雨二首 其二
释函可（明代）

昨宵有约东郊外，枕畔风拖急雨来。自此得晴便相过，无花亦到日西回。
宿康口渔家
赵汝鐩（宋代）

阴云议雪风飕飕，黄沙翳暝征人愁。
渔家假宿休疲骨，败芦纫壁茅盖头。
行营鼓角声动地，钓翁不惯皆掩耳。
刺船火急入葭苇，问讯鸥鹭莫惊起。
过温尚书旧庄
白居易（唐代）

白石清泉抛济口，碧幢红旆照河阳。

村人都不知时事，犹自呼为处士庄。
应在明中大水后问之
王世贞（明代）

可怜赤城霞，酿作石梁水。一郡垂欲鱼，卧龙犹未起。
句 其一
元绛（宋代）

九重侍从三明主，四纪乾坤一老臣。
奉和朱新仲祠部六月晦日省宿用白乐天诗无波古井水有节秋竹竿十字为韵 其三
张扩（宋代）

街鼓肃市喧，炉薰起烟缕。掩关一绳床，坐稳得处所。

风前数茎竹，偃蹇不受暑。初无儿女姿，气貌颇高古。
题冷翠谷道者庵
董嗣杲（宋代）

万计千谋浊世纷，莲花峰下寂无闻。
丹泉漱冷齿凝雪，翠谷虚无身入云。
藤杖卓苔防险峻，石炉炷柏起氤氲。
独游独宿露寒夜，绝顶想多秋几分。
富池口
刘挚（宋代）

顺风虽宜帆，颠暴亦难用。浪拥江逆流，云狂日昏雾。

天公容飞廉，橐籥大开弄。蛟鲸快乘时，骧首出洪洞。

舟楫多深藏，湾浦投缺空。我行斯可时，要当审静动。

况复舟弊钝，羸师困僵冻。时止圣所藏，欲速祸或中。

坐期天清明，连樯欣所纵。且倾渌酒樽，慰此清夜梦。
离黄州
张耒（宋代）

扁舟发孤城，挥手谢送者。
山回地势卷，天豁江面泻。
中流望赤壁，石脚插水下。
昏昏烟雾岭，历历渔樵舍。
居夷实三载，邻里通假借。
别之岂无情，老泪为一洒。
篙工起鸣鼓，轻橹健于马。
聊为过江宿，寂寂樊山夜。
题魏宪长山水四首 其三 秋景
黄仲昭（明代）

昔余早谢红尘鞅，诛茅结屋青山上。青山偃蹇如傲人，我意不与山相让。

日出群峰雾露馀，乾坤俯仰如冰壶。翠竹丹枫列图画，清泉爽籁鸣笙竽。

架有诗书尊有酒，尽洗胸中旧尘垢。升沈荣辱岂吾忧，耳目肺肠皆我有。

年来失计辞故乡，应召万里朝明光。圣恩特畀西江节，要令士俗回淳庞。

驰驱誓竭驽骀力，世路多虞苦难测。半生心事竟沈冥，依旧尘埃满胸臆。

昨宵飞梦乡山陬，看山转觉心含羞。寄语移文未须作，琴书非久归林丘。
送孙从之秘监归朝供职
周必大（宋代）

蚤看媠鹏万里风，晚陪剑履大明宫。
谁知九郡提封广，还许三明使事同。
我合挂冠寻旧隐，君当补衮用新功。
中兴盛事人应说，五纪吾邦四少蓬。
渊关再别屠使君次来韵 其二
徐熥（明代）

万里沅陵楚水隈，一麾今出越王台。当筵客尽留诗别，卧辙人多掩泪回。

津汎神龙悲剑去，峰过回雁望书裁。九疑渐近三山远，何处登临屐再陪。
鹧鸪天（提刑仲钦行部万里，阅四月而后来归，辄成，为太夫人寿）
张孝祥（宋代）

去日清霜菊满丛。归来高柳絮缠空。长驱万里山收瘴，径度层波海不风。

阴德遍，岭西东。天教慈母寿无穷。遥知今夕称觞处，衣彩还将衣绣同。
行石林苍莽间颇多幽致有思归隐
释文珦（宋代）

离城才一舍，已得近樵渔。
秀石云松路，荒篱水竹居。
阳坡收早粟，烧地长新蔬。
便好为兹隐，吾生不愿余。
寓兴
吴龙翰（宋代）

盈盈楼上仙家姝，绿波濯濯明芙蕖。
感君恩情玉连锁，罗襦击君双明珠。
青琐玲珑春夜永，为君閒调相思引。
琼树朝新璧月满，琴声未断肠先断。
剪剪轻寒袭春笋，金猊喷香薰袖暖。
附成三主汉二主
郭之奇（明代）

民向其利果何如，巴西得众踵陈施。赵廞谋窟张牙爪，罗尚为丛迫众离。

始难特流终继殒，前军英武始承基。七章立法标成李，天地何繇有太师。

执板迎门空礼下，思兄易子反相夷。岂知仁嗣翻为戾，吴光肠炙乃逢期。

成运将终忽改汉，汉王窃帝倚前资。举国称藩违夙誓，数年天子仍自为。

漫劳龚壮勤封事，谁省应璩托讽诗。可怜处士伤心绪，积岁难伸忠孝思。

李势叩头真善俯，袁乔拔剑已登陴。颇疑妖异长生子，橐首成都谁实贻。

助逆安能希漏网，传家岂得废忠规。略阳归义须臾变，哲话惟存龚杜辞。
新月
胡时中（宋代）

星珠错落飞破镜，玉斧应须及时整。
虽然光细轮未安，犹得山河半边影。
几人矫首望婵娟，三五二八清光圆。
光被四表千万年，不独长挂西南天。
宋四厢乐歌廿首 其十三
王韶之（南北朝）

体至和。感阴阳。德无不柔。繁休祥。瑞徽璧。应嘉钟。

舞灵凤。跃潜祥。景星见。甘露坠。木连理。禾同穗。玄化洽。仁泽敷。

极祯瑞。穷灵符。
冬草
陶窳（清代）

三径经冬掩，飘零对汝时。未充君子佩，徒结美人思。

世态看蓬转，孤心感鬓丝。平生抱微尚，不与众芳期。
春词七首
白玉蟾（宋代）

春光若海渺无边，日暮归来泛玉船。
红酽海棠红似雪，翠娇杨柳暗如烟。
同姜邦杰游南湖
叶翥（宋代）

联骑上南明，清谭意自倾。
云垂山掩翠，风静雨飞声。
幽壑藏舒景，清溪漾晚晴。
从容共樽酒，欲别正关情。
送孙磻西游
魏野（宋代）

贫居胜富贵，况复是贫游。前路谁青眼，高堂母白头。

秦山晴望好，陇水夜听愁。早作归宁计，逢欢莫滞留。
烛
鲁交（宋代）

暖烟红炬雨飘香，珠箔沈沈下建章。
有焰只凭心一寸，无愁虚建泪千行。
流苏帐里回残梦，白玉台边映宿妆。
若到蓬山留夜直，金莲应照佩锵锵。
题彭州阳平化
徐氏（宋代）

寻真游胜境，巡礼到阳平。水远波澜碧，山高气象清。

殿严孙氏貌，碑暗系师名。夜月登坛醮，松风森磬声。
扈从谒陵十咏 其九 辇道回銮
倪谦（明代）

三陵辞罢启高牙，振振还宫辇路赊。上将方移行殿垒，前茆已驻曲河沙。

九天日驭临黄道，万乘霓旌拥翠华。时喜昌平贤父老，争持牛酒进官家。
次韵和于巽祗谒真祠
王允中（宋代）

缥缈仙台俯郡城，躬修祠事表精诚。天边雾卷山峰出，涧下风轻水面平。

不为寻春驰五马，聊因劝课驻双旌。风流别乘多才调，彩笔先挥秀句成。
夏月词
郑奎妻（元代）

芭蕉叶展青鸾尾，萱草花含金凤嘴。一双乳燕出雕梁，数点新荷浮绿水。

困人天气日长时，针线慵拈午漏迟。起向石榴阴畔立，戏将梅子打莺儿。
送都宪南屏高公赴镇
边贡（明代）

遥承北阙丝纶诏，近出南曹法从班。龙剑倚空冲夜斗，豸袍迎日动春山。

国储民业经营际，淮水江流保障间。千里舳舻看利涉，云霄旌旆即须还。
赠金仁山
唐良骥（宋代）

公已苍头我黑头，两情常得守清幽。
纷纷世事浮云变，汩汩人生逝水流。
行止何期南又北，交情又见夏还秋。
可堪天意常如此，只合无心任去留。
历下官署杂咏 其八
凌义渠（明代）

曾将一二事，妄拟饰升平。未信时年好，稍怜颜色赢。

佛龛添梵响，村塾有书声。止此足称瑞，怡然慰莫情。
绍兴以后蜡祭四十二首
佚名（隋代）

齐诚揭虔，敬恭祀事。
维俨之容，维洁之器。
雍雍乐成，肃肃礼静。
神其燕娭，锡祉庶类。
幽州夜饮
张说（唐代）

凉风吹夜雨，萧瑟动寒林。
正有高堂宴，能忘迟暮心。
军中宜剑舞，塞上重笳音。
不作边城将，谁知恩遇深！
提舶赠玉友六言诗次韵以酬 其二
王十朋（宋代）

兢渡争飞画舫，赐衣纷集丹墀。举笔不忘规谏，玉堂谁进欧诗。
学诗吟十首
方回（元代）

宋诗孰第一，吾赏梅圣俞。
绰有盛唐风，晚唐其劣诸。
牛尾狸无敌，马蹄鳖与俱。
龙溪奏思陵，此产臣乡闾。
宣城二十咏，歙浦俗亦如。
春洲生荻芽，寄兴河豚鱼。
真言写实事，组刻全屏除。
黄陈吟格高，此事分两途。
秋斋集杜
林隽胄（明代）

茅斋寄在小城隈，旧国霜前白雁来。药里关心诗总废，菊花从此不须开。
送张磐石尹通海十二解
王绅（宋代）

昔在涒滩岁，应聘入西蜀。六年坐皋比，取友日滋足。

云萍固无坐，胶漆终难寻。高山流水操，荦荦稀知音。

临邛有佳士，皓首富经史。一见双眼青，忘年等兄弟。

论心濯锦江，握手浣花溪。诗篇与酒斝，过从不计时。

虚名忽上达，辟书自天至。遥遥惜别情，洒洒伤离泪。

朅来蒙国恩，备员居成均。强颜缙绅后，鞠明仍究曛。

子时揽时事，抱策献阊阖。廷议方见从，谓可即施设。

朝家重民寄，守令须老成。滇南固云远，郎官职匪轻。

浩歌金陵市，慷慨成激烈。念旧讵能忘，把袂不忍别。

停云覆钟阜，商飙鸣凤台。居人感群物，壮士有远怀。

要荒囿幅员，羌僰同赤子。恩信随所施，抚摩先恺悌。

移栽巴东柏，旋植河阳花。往轨幸可踵，秦越方一家。
斗鸡石
陈岩（宋代）

未悟雄冠死结缨，昂然对峙只徒争。
山头化作千年石，盛气飞憍不再萌。
帐子
释慧开（宋代）

才得当阳一线通，全彰大用显家风。直饶鼻孔辽天汉，未免从头被罩笼。
伏波射潮歌
屈大均（明代）

后羿射日落其九，伏波射潮灭六口。海水至今不敢骄，随月盈虚少沓潮。

流向东西各半月，新潮既长旧潮消。将军天命治南海，万古波涛精爽在。

前驱海若后波臣，民免为鱼仗真宰。
寄江东故人
朱翌（宋代）

北风号木造秋悲，书到江南九月迟。
雁过宜频问消息，诗成犹月慰相思。
想当雨澹烟昏处，又见橙黄橘绿时。
若到北山烦寄语，道林真觉乃吾师。
到匡两月叠闻梁同庵崔石师讣音
释函是（明代）

宿约成虚梦，初闻复自疑。益伤离别易，难免死生悲。

夏木蝉声急，朝钟日影迟。暮年惟有隐，莫遣世人知。
答宋季子
茅维（明代）

秋光晴映薜门开，坐客胡床趣举杯。
若问吴侬忙底事，前溪斫荻月明回。
和赵周锡制干峡中韵四首
袁说友（宋代）

千仞山头更有山，一山去后一山还。
林峦有路春回绿，仙洞无人夜启关。
岫列千屏森葆卫，石藏五色像形颜。
举头待向峡中望，见说青天近一斑。
雾雨至太和宫俯视一气咫尺不辨 其一
叶春及（明代）

五日阴云郁不开，千崖萧瑟气悲哉。祇凭客子青藜杖，拄到仙人白玉台。

万里风抟天柱动，百灵涛涌雪山来。俱言石洞堪龙卧，不遣荆南驾鹤回。
重九日作
张之洞（清代）

晓起开门风叶落，白日忆弟心不乐。佩壶欲上西山头，但愁日晚上城钥。

渔洋老子耽秋吟，黑窑厂畔曾登临。今日平冈上樵牧，寒云碣石空阴森。

忽忆慈仁有高阁，百级三休试腰脚。晴烟隐约浮觚棱，万瓦鳞鳞压罗郭。

使我百忧今日宽，翩然衫履来群贤。开口且从杜牧笑，枯颅谁笑参军颠。

力士酒铛舒州杓，仰天醉看春云薄。王郎摩挲井阑字，谢公面壁看书势。

东向大嚼西停杯，二陈豪逸各有致。高台叶向夕风起，薄寒清瘦愁朱李。

就中祭酒长沙周，承平先进常同游。手拊松鳞几围长，舍利满塔僧白头。

董老五年离京国，幽栖良会惜难得。倒冠落佩都相忘，何用唐贤画主客。

清霜未高蟹未肥，篱菊未孕寒花稀。莫嫌花少蟹敖瘦，犹胜岁晏征鸿归。

夕梵钟鱼出林表，尚道行厨莫草草。却怜寓直潘安仁，高阁翳日思鱼鸟。

佳日行乐须及时，楚客何必生秋悲。不见阁后累累冢，酬尽千觞彼岂知。

门外马嘶奴执鞋，游客倦行主僧送。独携残醉辞双松，菜市燃灯街鼓动。
蓦山溪（次韵贝守柔幽居即事）
史浩（宋代）

清谈无限，林下逢人少。骑马踏红尘，恁区区、何时是了。名场利海，毕竟白头翁，山簇翠，水拖蓝，只个生涯好。

君侯洒落，卜筑开冰沼。三径直危楼，遍岩隈、幽花香草。风勾月引，余事作诗人，词歌雪，气凌云，寒瘦伦郊岛。
梨花已谢戏作二诗伤之 其二
谢逸（宋代）

剪剪轻风漠漠寒，玉肌萧瑟粉香残。一枝带雨墙头出，不用行人著眼看。
山行 其二
钦善（清代）

人家图画里，茅盖紫泥墙。有力供樵牧，无田种稻粱。

从禽藏险谷，舆客上高冈。纾困猫头竹，三年两度长。
菩萨蛮·霏霏点点回塘雨
佚名（五代）

霏霏点点回塘雨，双双只只鸳鸯语。灼灼野花香，依依金柳黄。
鸯鸯江上女，两两溪边舞。皎皎绮罗光，青青云粉妆。
感兴二十七首 其十三
方一夔（宋代）

月府有奇木，根干饱清露。生香异凡间，冲风落天路。

高枝舞青鸾，低枝弄霜兔。姮娥方妙年，衣采纯纯素。

娉婷不肯嫁，含情待谁诉。昨与汗漫期，径向银河渡。

授我不死药，倚徙怨迟暮。即席欲服食，终夕愁相误。

悠悠下高寒，回首空烟雾。
重午饷菜楚俗也邓抚干以诗来谢次韵答之三首
项安世（宋代）

蜀客登来屈子城，九歌重见笔纵横。
不妨秋露浇春菜，只可从渠学独清。
偈二十二首
释洵（宋代）

髑髅捻碎眼睛寒，便把南辰对北看。
无限风流慵卖弄，乘时推倒铁围山。
赴冯翊作
储光羲（唐代）

本自江海人，且无寥廓志。大明耀天宇，霭霭风雨被。

迢递别荆吴，飘飖涉沂泗。广川俟舟楫，峻坂伤骐骥。

蹭蹬失归道，崎岖从下位。西出太华阴，北走少梁地。

葱茏墟落色，泱漭关河气。耻从侠烈游，甘为刀笔吏。

宝剑茱萸匣，岂忘知音贵。大道且泛然，沉浮未云异。
三教殿
方信孺（宋代）

大道茫茫鼎峙分，个中谁为破重藩。
须知问礼当时地，不必西方两足尊。
海天吟阁二首 其二
华汝砺（明代）

高阁吟来赋钓矶，双双白鹭傍人飞。欲消繁暑须拼饮，故惜残花忘却归。

四海风尘吾已老，一生落拓世仍违。绿萝不浅沧州趣，笑我从前迟拂衣。
嵬嵬山石行
释文珦（宋代）

山石何嵬嵬，孤松何薿薿。
其大逾百围，其高过千尺。
广厦需梁栋，求之若匪克，
梓人一以视，斤斧见促迫。
牛夫竞牵挽，输入王侯宅。
观者如堵墙，靡不重嘉惜。
镂刻以为工，丹青以为饰。
巍然在云霄，七贵所栖息。
梁栋岂不美，残生良可哀。
宁作南山松，毋为广厦材。
观音岩
张问政（明代）

蓬壶碧落岭云东，灵鹫飞来面面同。莫道穿山无佛法，分明鞭石有奇功。

因寻狮子香台远，拾得莲花玉洞中。不是慈航开宝筏，阴厓那许一灯通。
君不见赠郑庄
李梦阳（明代）

君不见江上雁，嗷嗷唤俦侣。劲羽轻毛常趁风，往来漂泊如羁旅。

男儿落地既有身，谁能龊龊犹妇人。怀中有剑亦不贫，吴下阿蒙君莫嗔。
庆元二年恭上太皇太后皇太后太上皇帝太上皇
佚名（隋代）

曾孙致养，五福骈臻。
太极所运，两备三辰。
辉光日新，卢佑后人。
永翼瑶图，亿万尧春。
和子同观音寺新居
周行己（宋代）

太学士千数，济济多白袍。其中靡不有，令人愧遁逃。

风俗且如此，焉能独守高。详择乃其道，或得贤与豪。

近复失段子，呜呼命不遭。吾生得觊豁，谁能置圈牢。

武或万人敌，何用学六韬。文士亦龌龊，劳心徒忉忉。

利害竟何许，相去九牛毛。脱略或吾事，青松隐藜蒿。

麟凤岂仰见，狐狸多叫号。如不卜清旷，乐此阮与陶。

文思韩吏部，诗见杜工曹。挥麈谈风月，中夜声颾颾。

往往移北山，不必反楚骚。吾道用无穷，所志各有操。

或隐身幽讨，或放迹游遨。平生事已定，用心奚独劳。
挽中书舍人叶公三首
陈棣（宋代）

久厌承明直，遐宣使驿风。
乘轺循浙右，持斧肃江东。
共徯锋车召，俄惊夜壑空。
传家宜令子，济物有阴功。
菩萨蛮 其十八 落帆亭送女士黄皆令远行
毛奇龄（清代）

窄帆轻落亭前驿。驿前亭落轻帆窄。红露浥花栊。栊花浥露红。

渡淮临雨暮。暮雨临淮渡。长过莫愁乡。乡愁莫过长。
句
邵焕（宋代）

船官风破浪，关吏鼓通晨。
采石
滕毅（明代）

骑鲸仙人海上归，至今草木犹清厓。
千山落日送樵笛，万里长风吹客衣。
春空蛾眉浮翠黛，夜光犀渚沉珠玑。
神游故国应过此，高蒙临流知是非。
寄甘孝先二首 其二
王大受（宋代）

古戍相从已许年，中间转徙废书传。似闻南栅溪边柳，准拟君来系酒船。
题骨观画
饶节（宋代）

白骨纤纤巧画眉，髑髅楚楚被罗衣。手持纨扇空相对，笑杀傍观自不知。
题蒋星华遗像 其一
陈铣（清代）

一庭梧竹罥秋烟，满架图书手自编。凭仗后人勤护惜，虹光不数米家船。
偈颂一百三十六首
释惟一（宋代）

九月授衣，无衣可受。
衲僧门下，别有要妙。
新糊纸被烘来暖，一觉和衣到五更。
闻得上方钟皷动，又添一日在浮生。
芦花动
耿湋（唐代）

连素穗，翻秋气，细节疏茎任长吹。共作月中声，

孤舟发乡思。
偈颂四首 其四
释月涧（宋代）

庭前桂绽金粟黄，满地散清香。鲁直当年参晦堂，吾无隐乎尔。

当下错承当，累及丛林，千古更错商量。
上毛运使
慕容彦逢（宋代）

人各有求心靡同，世路奔驰如捕风。我独不愿万户封，悁悁所愿识毛公。

我公高才真国器，酝藉聪明天所秘。子师气格千里驹，广基文章一枝桂。

学优入仕斯义荣，我公所至皆可称。来暮已歌廉叔度，去思还似谢吴兴。

天心忧勤念方面，外台遴选皆英彦。我公所至绰有声，炯炯精金经百鍊。

昨夜使星入斗牛，鹊声晓送传书邮。报言有诏下天阙，公按滨江十四州。

审报已真惊且喜，入户不知摧屐齿。拜尘潘子行有缘，倒屣蔡公何敢拟。

自嗟此诚今未通，何时垂翅附冥鸿。眉间黄色已可庆，襟怀不复叹秋蓬。

公不见张华一赋致高位，阮瞻三言得清议。刻画无盐虽有心，滓秽太清徒自愧。

朝廷言路方坦夷，比年汉诏下天墀。所念渊明方为米，会须平子为玄题。
子鱼
方岳（宋代）

桃花水暖正鱼肥，子胀连胞迸腹腴。
黄栗玉燖春寸寸，水晶盐腹粟铢铢。
鲛人泣下甘孥戮，龙析刑淫并孕刳。
老子胸中兵百万，酒船不枉到江湖。
答林寒谷邑博
林时嘉（明代）

道同原是此心同，今古谁无此降衷。存省不妨深造化，扩充须是到圆融。

身心理外从教一，语默几微要适中。吃紧子思无别语，只将慎独著中庸。
宫词 其一二一
花蕊夫人徐氏（唐代）

嫩荷香扑钓鱼亭，水面文鱼作队行。宫女齐来池畔看，傍帘呼唤勿高声。
次韵畴老赠丹霞三篇并寄丹霞以代简书 次自警示丹霞韵
李纲（宋代）

佛法如沧溟，深广初无底。欲以蠡测之，望洋颡已泚。

我生乃虚幻，瀛渤一沤起。安得具眼人，为发无生理。

丹霞古禅伯，一派曹溪水。出岫或云行，遇坎亦渊止。

谛观古文诗，相识佳句里。闻风欲见之，踊跃不能已。

丰岩距平津，飞锡片时耳。愿将雪澡心，试听风生齿。
蜡梅四绝句
陈与义（宋代）

奕奕金仙面，排行立晓晴。
殷勤夜来雪，少住作珠璎。
宣州杂诗二十首
梅尧臣（宋代）

宛水过城下，滔滔北去斜。
远船来橘蔗，深步上鱼虾。
鹅美冒椒叶，蜜香闻稻花。
岁时风俗美，笑杀异乡槎。
五月廿八日雨后
孔武仲（宋代）

黄昏雨一雨，稍觉襟袖凉。
中宵如河决，浩渺不可当。
浮云合四如，无复窥神光。
门巷失旧径，北邻有颓墙。
恐地俱蛰龙，难安三尺床。
阍人亟来告，客土坏沟防。
坐此不疏达，渐渍室与堂。
我迷忽复悟，岂暇立彷徨。
荷锸裒众力，畚土逾百筐。
坎窞快不隔，飞流复汤汤。
中庭燥如旧，漠漠兰芷香。
乃知天下事，壅塞成疽疮。
决水复不难，吾有扁鹊方。
下孤城
姜夔（宋代）

人家多住竹篱中，杨柳疏疏尚带风。
记得下孤城下路，白云依旧两三篷。
和刘右司淳于送牡丹病中赋
吕行中（宋代）

天姿国艳灿芳柯，相亚红黄诧绮罗。
高拟营邱名冠绝，未饶伊洛品敏多。
敢邀使座开青眼，为叹英华坠绿莎。
亭馆主人芹意重，数枝折贡庆清和。
九日次周义山
汪元量（宋代）

杜陵清瘦不禁寒，白发萧萧强笑欢。
阶下决明难独立，庭前甘菊好谁看。
一钱留得囊羞涩，九日沽来酒带酸。
却忆大明朝谒罢，紫萸擎出赐千官。
闻砧
李梦阳（明代）

逸响缘云起，清砧入暮繁。秋风吹落叶，万户更千门。

宁知寄远意，不尽捣衣魂。早晚逢西使，流沙隔塞垣。
送匀工人谒蔡州使君
释德洪（宋代）

淮西气宇盖三军，绝似平原旧使君。今日孤城独坚守，疾风劲使昔传闻。

龙蛇戏下唯呼姓，翰墨场中亦策勋。想见棠阴谈我处，笑持茗盌辩如云。
美人词 浣溪沙 其一 美人
徐石麒（清代）

酒渍胭脂共染唇。盈盈一笑递香温。绿篝光里拣情人。

胸帛交成花玉彩，腕阑简得柳金纹。向来心事为谁春。
送吕秘书中归清凉二首
萧立之（宋代）

曾剔寒灯读奏篇，先生有胆大如天。忠言流落古无此，佳士行藏今偶然。

诸老与公扶一世，十图为世作千年。向来魂梦江闽隔，信有三生问字缘。
西苑
陆文圭（元代）

雪花剪白忘安蒂，霜叶雕红不变枝。
争似随家宫树上，四时锦彩不曾离。
元符万宁宫庆成颂
赵佶（宋代）

句曲之山，有居其颠。谁氏之子，象帝之先。启迪后人，淑修其身。

守静而笃，是为葆真。在昔元符，作室其下。经始勿亟，以遗来者。

我应受之，嗣绍厥绪。我仪图之，缮此栋宇。考彼宫宇，因心而友。

不日成之，克相其后。乃益其名，曰维万宁。书以揭之，用妥明灵。

道大无方，体用有常。以德则帝，以业而王。坐进此道，与道无极。

神之听之，洽此万国。
寿天宁寺主僧可举八十
陈著（宋代）

□□□□□，化身千百亿。
应世来住山，谁是直翁直。
海眼□□脚，春心有铁脊。
阅历十五期，作为万分一。
洗尽旧氛□，□出新金碧。
层霄撼鼓钟，证明大功德。
法嗣镇别洲，澎湃好消息。
欢喜不闻声，赞叹自生福。
今日是何日，相庆开九秩。
我亦有偈言，自知非本色。
□凭南风便，吹入庄严域。
开原八景 其八 药圃吹香
戴梓（清代）

游丝如絮篆群芳，艳逸相倾春未央。无语有情风细细，招来蛱蝶送斜阳。
郊禋庆成分得霄字四十韵
张孟兼（明代）

后德绵昌历，天心翊圣朝。边尘初涤荡，云汉已光昭。

削僣功尤初，来王化愈遥。金陵誇地险，玉烛羡时调。

甘露诸祥集，嘉禾两岐夭。升中酬昊帝，殷荐配神尧。

五稔明禋肃，千官缛礼饶。岁将缠赤奋，斗正指玄枵。

大报仪应饬，长迎意更邵。泽宫申誓命，宣室禀章条。

法鼓鸡人叫，巾车太仆要。祝融驱汜埽，太乙引招摇。

矗矗旌常建，祁祁旟旆飘。三舆尊木辂，八騄重华聊。

貔虎扬璇盖，神仙捧玉雕。清飙传警跸，紫陌觇冲鞗。

尔乃登坛履，因之寀殿超。衮衣披日月，皮弁映星杓。

芗合群供焫，鸾刀众启膋。贵诚呈茧栗，尚质荐陶匏。

圭璧缤纷奠，尊罍杂沓标。大糦承黍稷，广乐备云韶。

孤竹璚笙丽，空桑锦瑟嘹。九成看舞翟，六变听悬毊。

祝已将明信，巫还告腯臕。文真情并至，仪果物俱辽。

圣虑尤旡射，臣心总不佻。焄蒿神自凛，肸蚃祉靡料。

初祖咸蒸衎，群神遍悦嗂。德馨瀰紫府，仁飨彻丹霄。

天既斋明假，人因颂祝嚣。百昌歌日彩，万寿祷松乔。

景福穰穰降，神休叠叠徼。祥光凝辇毂，恊气霭銮镳。

顺备尤磅礴，清宁更泬寥。尊亲怀血气，作睹罄英翘。

嘉瑞麟游薮，雍喈凤叶箫。九围精意塞，重译雅声招。

允矣三灵荅，悠哉百沴消。愚臣叨相礼，谐尹继赓谣。
次韵叶希虞秘校同游天竺寺五绝句
苏颂（宋代）

山半僧轩四面开，下看城市一浮埃。
此间真趣谁能辨，飞鸟空中自往来。
宝慈寺
白玉蟾（宋代）

殿古涵烟冷，楼空得月多。钟声巡远岫，塔影卧清波。
龙门岩
张伯玉（宋代）

未到子陵台，先见龙门石。
万物镇群峰，闯然耸双壁。
清泉界中道，亢若高门闢。
樵童走深径，鱼户掩沈碧。
白道钓鱼郎，不知有行客。
在伯教授为考试之行不知其地漫成五诗送之
赵蕃（宋代）

雨后翛然遂欲秋，登临正尔要诗流。
君行端复何所往，但道东之一舸游。
东溪泛舟
文彦博（宋代）

东溪伊水东，溪水丘溶溶。两桨夷犹去，双凫上下逢。

馀波通洛浦，倒影浸嵩峰。荷动闻鱼跃，沙平见鹤踪。

岛蒲森剑戟，岸柳亚虬龙。并载惟禅客，随观有牧童。

风传棹讴远，露湿钓蓑浓。不是迷津处，何烦问老农。
药园
司空曙（唐代）

春园芳已遍，绿蔓杂红英。独有深山客，时来辨药名。
腊月十六夜读阎资钦提举诗一巨轴
释德洪（宋代）

青灯映窗山月西，读遍颍皋居士诗。四蹄雷电骏□□，万丈光芒豪放词。

古锦濯江有馀丽，夜光走盘无价珠。韵高不受富贵缚，眼盖缙绅说林壑。

一语不合□□□，太华摩云森剔卓。一往归心如鸟工，十分风味□□□。

沉溟山水柳子厚，拨置形骸庞德公。揽辔不当□□□，珥笔合在明光宫。

天床长哦起曳履，旋呵冻笔□□□。寄语公家王坦之，为编乃翁诗集尾。
寄葛司理 其二
吴惟信（宋代）

幽居直恐世间无，叠石为山展画图。亭馆看花春思远，楼台倚月夜吟孤。

不论胜负收棋局，欲辩醇漓蘸酒壶。东阁开延天下士，昂头相对说江湖。
寄情
朱淑真（宋代）

欲寄相思满纸愁，鱼沉雁杳又还休。
分明此去无多地，如在天涯无尽头。
送王宣慰中斋上温州
方回（元代）

两朝参预庆源长，愧我蒹葭玉树傍。
先世幸联龙虎榜，难兄复树鹭鵷行。
江东连帅迎前纛，浙左侯藩饯去艎。
每愧淡交无以报，愿闻所至有甘棠。
题五王对弈图
张天英（元代）

千官朝退下昭阳，花萼楼高碧树香。一掷乾坤呼五白，玉人催进紫霞觞。
菩萨蛮 其二 垂丝海棠零落
李好古（宋代）

东风一夜都吹损。昼长春殢佳人困。满地委香钿。人情谁肯怜。

诗人犹爱惜。故故频收拾。云彩缕丝丝。娇娆忆旧时。
文帝议以贾谊任公卿绛灌冯敬等害之乃毁谊日
袁说友（宋代）

诸老谗言入，长沙远地留。
一闻天子议，众嫉少年谋。
自堕奸谀术，谁宽痛哭忧。
至今言绛灌，犹为孔门羞。
送曹鼎臣君铸二首
方回（元代）

气骨今年改，除纶定不难。
勿言官职小，足庇户门寒。
楚雨禾犹绿，燕霜树已丹。
故人如见问，家尚寄严滩。
登太岳
温纯（明代）

高薄层霄礼上玄，徘徊回首笑尘缘。烟生万壑疑无地，云散孤峰忽有天。

虎豹关开风送入，丹铅灶冷火迷传。榔梅似是真消息，独立苍茫思渺然。
池上 其一
孔平仲（宋代）

汲水添池池已深，小鱼无数乱浮沉。绿萍荷叶皆凉冷，更有庭柯百尺阴。
使还咸熙馆道中作
陈襄（宋代）

土旷人稀使驿赊，山中殊不类中华。
白沙有路鸳鸯泊，芳草无情妯娌花。
毡馆夜灯眠汉节，石梁秋吹动胡笳。
归来揽照看颜色，斗觉霜毛两鬓加。
奉酬王司训云笺之贶（二首）
聂大年（明代）

独倚东风有所思，霜纨小帖写唐诗。
多情欲为秋娘赋，老却江南杜牧之。
永嘉周孝子歌
周叙（明代）

飓风吹沙沧海翻，鱼龙鼎沸烟尘昏。群雄窃据宇内裂，纵横杀尘相并吞。

吴山之东越江曲，贼势猖狂肆残毒。平凉千里烟火稀，豺虎纵横绕空谷。

周家父子耽文儒，流离奔窜无安居。一朝邂逅入俘虏，仓皇宁顾千金躯。

若翁视子心犹苦，况是高堂有大母。子欲捐生赎父身，愿得承颜慰延伫。

强贼凭陵恣忍心，缚之竟坠中流深。嗟哉孝子义不辱，牵衣随父行俱沈。

彝伦泯坠王纲坏，白日无光泣神鬼。长遣当年双旅魂，遗恨今犹结渊水。

真人御宇诛强凶，万方尽入甄陶中。史官采录笔懿行，令名耿耿垂无穷。
沁园春 赠外
钱念生（清代）

约略前身，君与阿侬，有未了因。但自惭蒲柳，敢言伉俪，替司巾但，怎许娉婷。

刺绣闲时，吟笺寄与，月底花前聊遣情。君休笑，是班门弄斧，愧不如卿。

珠倾露洗秋汀。道秋水、侬神一样清。本桃红杏艳，重来羞比，莺娇燕婉，只是慵听。

君守清贫，妾甘淡薄，举案光鸿记也曾。低声嘱、愿百年偕老，莫负钗荆。
首夏言怀
胡安国（宋代）

白日延清景，红芳转绿阴。川云长淡荡，鱼鸟自高深。

静养中和气，闲消忿欲心。此情虽不语，沙界总知音。
题周泰浪迹图十二章 其四 望亭送别
姚燮（清代）

长江千里帆，去日一杯酒。泪短酒同尽，心黯若秋柳。

近知发早酒，不如柳还青。惊秋尚有雁，岁岁一南征。

北雁几南征，南人迟北返。落叶吹望亭，夕阳满芜坂。
雪中得两联不能成篇
项安世（宋代）

海峤风高云散卤，塞垣寒极地生硝。雨花满坐来天女，宝唾乘空下阿娇。
和王立之见赠四首 其二
谢逸（宋代）

蛙蛤没泥涂，鲵鳅游畎浍。岂知北溟鲲，翱翔九霄外。

长安夸奢子，奔走逐冠盖。古寺有佳人，幽吟发清籁。
张几仲侍郎挽词三首
杨万里（宋代）

烈考同心德，中兴异姓王。
勋劳贯三极，文献在诸郎。
公也山林味，天乎日月忙。
一生非不达，晚达却堪伤。
萍乡泛小舟下湘东绝句 其一
符锡（明代）

昨日泸溪客，今朝此问津。野航吾自惯，一度当寻春。
落花 其五
梁小玉（明代）

瑶林春意似云蒸，娇怯难支玉树零。剩绮馀芬还有韵，夜阑频点照花灯。
偈颂一百一十七首 其一○七
释绍昙（宋代）

航海而来，面壁而坐。未明直指单传，先被梁王勘破。

当门齿露风，只履归何早。熊耳峰前，累累荒草，至今惹得行人笑。
过寂通庵别陈丈
元好问（金朝）

心远由来地自偏，不离城市得林泉。从教上界多官府，且放閒身作地仙。

三月有期何敢负，百杯未满会须填。违离更觉从公晚，却望都门一慨然。
袁尚右座中王屯田出与可竹甚奇归成古调
钱时（宋代）

郎星聚头金地麓，十月夜堂春昱昱。
屯田博古到名画，座上忽展牛腰束。
我生不识须菩提，薛鹤杨梅姑置之。
寒桃八幅奇更伟，上有巴中与可题。
苍蛟滑走石诘曲，铁钩怒扫联蛇腹。
欹风洒雨清逼人，恍疑身在筼筜谷。
十寻双干剑拔雄，笔力有尽意无穷。
冥冥上与风霆会，拭目变化洪陂龙。
长忆东坡一转语，与可德人非画史。
轮囷写出岁寒心，政要诸公相料理。
和陶饮酒二十首 其十五
苏轼（宋代）

去乡三十年，风雨荒旧宅。惟存一束书，寄食无定迹。

每用愧渊明，尚取禾三百。颀然六男子，粗可传清白。

于吾岂不多，何事复叹息。
题茅山外史奔月卮歌
胡奎（元代）

瑶池羿妃奔入月，窃得丹砂鍊金骨。何年跃入龙王宫，千丈虹光射银阙。

茅山外史口悬河，长鲸吸海翻白螺。夜半铜仙泣秋露，化为万斛黄金波。

空歌笑落琼台表，傲睨乾坤一杯小。月中若许筑糟台，我亦骑鸾天上来。
知府孙学士见示和终南监宫太保道怀五首因以
范仲淹（宋代）

瑶坛日月静中长，诗思时时逸谢塘。
神枕自成仙岛梦，朝衣犹谢御炉香。
三元秘简侵星奏，五岭灵芽待雪尝。
金阙九重留不住，高风何处是严光。
送程给事知越州
何琬（宋代）

贺老溪山久寂寥，辍从青琐去班条。楼台爽气来蓬岛，鼓角新声压海潮。

千里劝耕趋垄亩，五云吟句落渔樵。鉴湖想望隋河上，满眼清风逐画桡。
寄人
张泌（唐代）

酷怜风月为多情，还到春时别恨生。
倚柱寻思倍惆怅，一场春梦不分明。
梅
陆游（宋代）

三十三年举眼非，锦江乐事祗成悲。
溪头忽见梅花发，恰似青羊宫里时。
抚晋人西洲曲意
曹家达（清代）

含香寄怀袖，春归百花散。风摇高木稀，庭下斜阳乱。

已感别经时，长路今漫漫。长路今悠悠，采莲明月舟。

莲心比侬苦，莲花不解愁。日暮鸂𪄠鸣，烟水东西流。

东西长河曲，尺素珍如玉。八月蝴蝶黄，南园秋草绿。

秋草绿成帏，天涯去梦稀。愿为秋草色，万里随君归。
邵公济求泰定山房十诗·松门
苏籀（宋代）

昼扃熟鹿守，晨启素鸦驯。
延陵挂孤剑，吴月照峩岷。
恨欢迟
张焘（宋代）

淡薄情怀。浅缀胭脂。独占江梅。最好是、严凝苦寒天气，却是开时。

也不许、桃杏斗妍媸。也不许、雪霜相欺。又只恐、谁家一声羌笛，落尽南枝。
除夜
方岳（宋代）

莫笑青衫霜叶枯，六年不改旧称呼。
人间书疏非吾事，菜缕春盘何处无。
盘谷草堂 其二
杨士奇（明代）

盘之中兮幽居，聊逍遥兮栖迟。朝采兮林芳，夕揽兮岩芝。

仁与义兮是明怀，孔颜兮吾师。安吾分兮蹇劣，何富贵兮可期。
杨子桥送客浮湘
陈杰（宋代）

客里还分袂，樽前小系舟。
笛声杨子晓，帆色洞庭秋。
万里身为本，中年别作愁。
乾坤多事在，何日谷林丘。
送赵寺丞寄陈海州
苏轼（宋代）

景疏楼上唤蛾眉，君到应先诵此诗。
若见孟公投辖饮，莫忘冲雪送君时。
辂
萧立之（宋代）

城里康衢三寸埃，出城江上有疏梅。问公安在见何晚，似客可人期不来。

质白不随玄令改，枝南还受北风开。花前不作匆匆醉，却有新诗藉手回。
御苑采茶歌十首
熊蕃（宋代）

纷纶争径蹂新苔，回首龙园晓色开。
一尉鸣钲三令趣，急持烟笼下山来。
书壁
陆游（宋代）

稻草高茨屋，绳枢窄作门。
渔樵皆结友，邻曲自通婚。
留客秋茶苦，醺人社酒浑。
余年尚何叹，一饭亦君恩。
朝云墓
周一士（明代）

一随仙客度梅关，逝水东流竟不还。鳄渚烟深愁翠黛，丰湖草绿暗朱颜。

魂销蜀道三千里，肠断阳台十二山。惟有峰头双白鹤，几回清梦到人间。
上己三首
杨万里（宋代）

正是春光最盛时，桃花枝映李花枝。
秋千日暮人归尽，只有春风弄彩旗。
次和玉泉登高韵
区越（明代）

五株葱郁淩霜老，万里联翩接汉回。黄菊径边开正好，白衣云外望应来。

更无羽客谈丹灶，犹有残僧扫玉台。何限门前车马客，风光同醉不同杯。
句
谌祜（宋代）

梁燕未归花尚在，杜鹃有恨月常孤。
和陶
黄文雷（宋代）

志士方进身，恨不以羽飞。
束缚归山冈，竟为人所悲。
白杨夜萧萧，顾此何足依。
百岁会有尽，智愚同所归。
奈此后之人，未老形已衰。
有酒不暇饮，而恐心事违。
又赠谓之
司马光（宋代）

文藻兼名理，三吴第一贤。
乡心几千里，飞雁满秋天。
春晚
徐浩（唐代）

薰笼欲撤五更难，小试春衫被体单。浅绿未回杨柳岸，新红空体海棠栏。

冷传雁信书犹远，冻写鱼笺墨未乾。昨夜东风何处雨，关心楼外杏花寒。
茶
郑清之（宋代）

书如香色倦犹爱，茶似苦言终有情。
慎勿教渠纨裤识，珠槽碎釜浪相轻。
泉州贡院举梁八咏
真德秀（宋代）

明年丹诏下枫宸，定有英材起海濒。
勉取梁公旧衣钵，从今人说两庚辰。
石林塔
释月涧（宋代）

云寒窣堵玉棱层，自酹西湖一勺清。老舌炽然无慈在，钱塘潮撼宋王城。
句
楼扶（宋代）

夜深更拥寒衾坐，明月梅花共一窗。
甲午七月感事六首 其五
张鸿（唐代）

腰佩金鱼曳玉珂，平章国事问如何。孤军海外争生死，宰相堂前自啸歌。

郑重北门无管钥，乱离东海起干戈。上方有剑无人请，怅望江南明月多。
满庭芳
曹勋（宋代）

玉景明心，木鸡修性，要须和会三家。未知头面，何处认摩耶。自有身中异境，藏巨浪、一点笼纱。升沈际，难将赋得，有限逐无涯。

时时，须点检，随缘遣性，何更兴嗟。那浩然独得，迥绝痕瑕。妙占熙风惠日，乘正气、三缕明霞。真机运，连环放下，无处不光华。
送友
王绂（明代）

路极天涯未忍分，一重山外一重云。人生自古多离别，江海飘零岂独君。
渔家傲
华岳（宋代）

昨夜寿星朝北极。牵牛织女排筵席。闻有谪仙先一夕。方知得。风流倬底人生日。

慷慨英雄当路识。鹗书已凝循京秩。试问遐龄谁与敌。回■绎。撇头添个长长十。
正月十六日发阆州出郭门有作
钟骏声（清代）

一出郊原便有情，春风如客喜相迎。好山示我荆关画，流水清相鼓吹声。

豆麦盈坡新雨足，松杉交翠古香生。篮舆镇日无些事，聊且支颐看晚晴。
闻鹧鸪
徐志岩（清代）

游子天涯生计非，遥山如黛日相依。忽听格磔钩辀语，触拨归心泪满衣。
句
张潞（宋代）

蝙蝠回旋舞，蚊虻跋扈飞。
蒋氏三径诗九章
杨士奇（明代）

瞻彼三径，于湖之侧。鹤岭在南，凤冈在北。

瞻彼三径，于湖之干。凤植桓桓，凤蔽栾栾。

维此幽人，辟之治之。维此幽人，宅之宜之。

不亢而迕，不伛而妩。中心儢儢，爰来爰处。爰率我先祖。

维我先祖，予恒游息。既宽既硕，予是仪是式。

厥凤旨酒，亦凤肥牲。时洽我邻，及我良朋。

式优以游，式燕以休。曷竞曷柔，曷畀曷求。

相此幽人，胡乐陶陶。相彼贪人，亦孔之劳。

凤图凤文，既昭且宣。暨予作诗，申告弗谖。
十刹海访无相上人适游方归以所画名胜巨册索题分拈得庐山杨子江黄河东海黄山云海严濑六幅 其五
纪坤（明代）

灵气自卷舒，剡忽千变化。在山作云海，落纸成斯画。
湖州歌九十八首·其一
汪元量（宋代）

丙子正月十有三，挝鞞伐鼓下江南。
臯亭山上青烟起，宰执相看似醉酣。
代竹岩送史侍郎 其二
释居简（宋代）

荷橐风高北固秋，黄童白叟拥行舟。旧盟不冷在群鹭，归兴绝攀回万牛。

传自教明南国后，可容寇借一年不。旌麾小试经纶手，此惠何烦敛壹州。
贼臣刘豫挟虏骑犯两淮天子亲总六师出征贼骑摧衄宵遁銮舆既还效杜拾遗作欢喜口号十二首 其八
刘一止（宋代）

六代金陵是帝州，诸侯玉帛等山丘。指挥大匠新宫阙，早晚鸣鞭向石头。
代次登城之什
释绍嵩（宋代）

上得孤城向晚春，其如衰病只伤神。
鼠肝虫臂窥前辈，虹旆星车委后尘。
两鬓已霜难讳老，一机何处定非真。
愁来只有贤从事，千里相逢如故人。
偈颂七首
释师一（宋代）

相逢握手不论心，心性吾侪眼里金。
三个柴头煨品字，与君閒话古丛林。
紫头煨尽已更阑，楼上钟声落月寒。
一把柳丝取不得，和烟搭在玉栏干。
风入松（赠蒋道录溪山堂）
张炎（宋代）

门前山可久长看。留住白云难。溪虚却与云相傍，对白云、何必深山。爽气潜生树石，晴光竟入阑干。

旧家三径竹千竿。苍雪拂衣寒。绿蓑青笠玄真子，钓风波、不是真闲。得似壶中日月，依然只在人间。
三月四日谒陵起程是日复雨途中得句
弘历（清代）

拜寝平明始发镳，祁祁嘉霔继前朝。疑将信半有如是，愓与慰深转不聊。

陇首红鲜杏濯蕊，町边绿润麦抽苗。烟中塔影浑难辨，潞水当前忽见桥。
江边
赵嘏（唐代）

终日劳车马，江边款行扉。残花春浪阔，小酒故人稀。

戍鼓客帆远，津云夕照微。何由兄与弟，俱及暮春归。
下阶
许雷地（清代）

小步珊珊下玉阶，低徊生恐堕金钗。傍花偶立拈鸾带，拾翠初金试凤鞋。

知否露晞庭尚湿？应防苔滑碧于揩。扶持不藉雏鬟力，愿与檀郎处处偕。
合州津口别舍弟至东阳峡，步趁不及，眷然有
陈子昂（唐代）

江潭共为客，洲浦独迷津。思积芳庭树，心断白眉人。
同衾成楚芳，别岛类胡秦。林岸随天转，云峰逐望新。
遥遥终不见，默默坐含嚬。念别疑三月，经游未一旬。
孤舟多逸兴，谁共尔为邻。
道逢王元龟阁学
杨万里（宋代）

秋日才昇却雾中，先生更去恐群空。
古谁云远今犹古，公亦安知世重公。
轩冤何缘关此老，江山所过总清风。
我行安用相逢得？不得趋隅又北东。
早发北山由麦岭饭大
周紫芝（宋代）

濒湖两峰高，屹立晓相望。苍凉升海日，肮脏露千嶂。

羸骖绝坡陁，岩谷饱追访。缅怀洪荒初，蕴蓄含万象。

浑沌久已死，倏忽真巧匠。谁令凿空手，出此奇险状。

中虚纳游云，谷静答幽唱。暗穴下无底，涛声想悲壮。

十八老声闻，附石出遗像。谁其架脩椽，置屋云雨上。

青山不知数，绕屋森百丈。忽于两峰间，万顷见烟浪。

澎湃海潮声，往往入藜杖。天公知爱山，令我拜嘉贶。

眇焉隔仙凡，欲往漫惆怅。便当学枯禅，绮语蠲宿妄。

自足伴周旋，长年此遐放。
句 其二
卢襄（宋代）

江鸥斜日浪清浅，岩桂小窗香有无。
司空平章军国事赠太师开国正献吕公挽辞五首
苏颂（宋代）

汉代明经相，唐朝镇俗贤。
时方尊长孺，天遽夺公权。
衮冕颁新隧，笳箫入故阡。
文成内外服，二美冠周篇。
送刘五司马赴任硖州兼寄崔使君
白居易（唐代）

位下才高多怨天，刘兄道胜独恬然。贫于扬子两三倍，

老过荣公六七年。笔砚莫抛留压案，箪瓢从陋也销钱。

郡丞自合当优礼，何况夷陵太守贤。
齐天乐 画屏，和内子岚屏
何振岱（清代）

萧斋幽赏无多地，画屏最饶诗意。澹墨新痕，绡尘褪色，六曲斜排山字。

清宵况味。爱旁挹樨香，中分虫思。净绝禅心，试题秋句不成绮。

几回凭向倦里。簟纹围一角，薰尽沉水。梦远能穿，寒轻不隔，罗帐还垂凤尾。

凉蟾乍坠。恰菊影欹欹，画伊灯背。耸与诗肩，夜深偏不睡。
醉中绝句
陆游（宋代）

有山有水登临地，无病无愁啸傲身。
世念秋毫除未尽，麴生应恨白头新。
大风雨渡金镜湖暮抵横塘雨止
陈本直（清代）

祇因重负登临约，冒雨来过金镜湖。浪合乱流双桨急，风回断岸一帆孤。

群山入暮青深浅，远树含烟绿有无。世路险夷真转眴，横塘塘上且提壶。
送真右史守泉
陈宓（宋代）

昔人为太守，南物不入囊。
亦有市文集，悔恨不能忘。
所以致平理，闾阎富而康。
泉民困赋役，脱身事舟航。
绝域在何许，羁留动经霜。
南风不堪托，十发五飘扬。
过期不见归，妻子泣相望。
所得知几何，旧债未及偿。
公家既重征，忍痛如刳肠。
况复吏不仁，低价尽取将。
民财本膏血，舶货尤可伤。
吾闻坡仙言，犁牛博沉重。
燔牛以祈福，鬼神尚弗享。
安可以人命，缄封寿侯王。
上天不可欺，厥咎必有当。
近年有贤守，永嘉詹事王。
不买一钱物，至今垂耿光。
后来岂无继，落落难为常。
只今逢右史，真节动八方。
江东百万户，水旱俱不荒。
明时岂惮黩，实欲重淮阳。
舶使出名门，家传饶清芳。
玉雪两相映，酷热变寒凉。
预听桐城谣，合浦珠还乡。
旦起诵邵尧夫诗
陈著（宋代）

二十年前尘路忙，如今都住寂寥乡。
梅花时节溪山好，菜粥人家门户香。
否往泰来天外事，早眠晏起枕中方。
案头只有尧夫集，参得透时滋味长。
李茂嘉寄茶 其一
孙觌（宋代）

蛮珍分到谪仙家，断壁残璋裹绛纱。拟把金钗候汤眼，不将白玉伴脂麻。
途次三绝
寇准（宋代）

大泽荒草阔，行人心惨凄。
边云时断续，流水自东西。
崇恩太后升袝十四首
真宗（宋代）

［应钟羽二奏］旨酒嘉肴，于登于豆。
是享是宜，乐既合奏。
秆我懿德，执事温恭。
灵兮允格，有翼其从。
东山谢安
马之纯（宋代）

人物江南第一流，居常不肯利名求。
壮年甘向东山隐，暇日须将妓女游。
既与斯人尝区乐，固应有患即同忧。
后来一为苍生起，破敌成功只坐筹。
清平乐（向伯恭韵木犀）
韩璜（宋代）

秋光如水。酿作鹅黄蚁。散入千岩佳树里。惟许修门人醉。

轻钿重上风鬟。不禁月冷霜寒。步障深沉归去，依然愁满江山。
坐间呈曾幼度兼属陈明叔
赵蕃（宋代）

三年几度江天阁，我尔相看两牢落。江山好处欲题诗，下笔逡巡愧吾弱。

诗中最爱曾赣丞，恨渠不来俱此登。今最驱车叩吾门，寒漫未了先觅君。

乃知吾人同臭味，识面闻风总相契。一杯聊尔劳江山，向来郁郁今开颜。
皇后庙十五首
真宗（宋代）

彝尊鬯酒，庆佑遂行。
介以纯嘏，允答明诚。
夏夜
陈鉴之（宋代）

鹊影翻高树，萤光出浅莎。
墙低天宇阔，楼小月明多。
清吹徐徐至，微云缓缓过。
欲谈无与共，默坐养天和。
菩萨蛮 秋海棠同大竹兄联句
江瑛（清代）

愁红未化秋魂影。香消别泪胭脂冷。断肠小窗前。晚寒如旧年。

脂花重折取。但听空阶雨。银烛倍凄凉。不关春梦长。
凤栖丹穴
罗伦（明代）

栖栖坐断梧桐枝，云衢文翰光陆离。朝阳声动群鸿悲，高岗影陆寒山辉。

八月霜飞秋气凄，秋岩雨滴空垂垂。凤兮凤兮今来仪，沧江白发歌明时。
送僧归天童
释重顯（宋代）

峨峨太白峰，倚翠列霄岸。
羡君乘兴归，凭栏与谁看。
云峰庵
赵汝驭（宋代）

一庵移向白云深，丁卯年来住至今。鸟哢蝉鸣俱过耳，心如铁石发如金。
婆饼焦
邵定（宋代）

婆饼焦，罪在妾，
妾不能家家道缺。冬裘不完夏粮绝，
愁得鬓成雪。朝看婆鬓兮眼滴血，
暮思婆鬓兮心刮铁。草枯东风吹不活，
妾哀事姑无岁月。行人误吸贱妾言，
谓鬓殊不然，婆鬓不复玄。
偶焦一饼尚可煎，别煎好饼供婆餐。
饼焦自择饤下盘，留取来年补漏天。
同内外守备参赞诸公大阅有述
王世贞（明代）

高皇荡八荒，金陵为帝畿。带甲五十万，寓宇摄神威。

军实虽徙燕，师名故不移。留守握中权，今晨大合围。

矛刃相戛札，四牡何騑騑。炮火击迅霆，旭日煜旌旗。

壮夫前献伎，丸钩纵横飞。射士不虚发，一镝贯两豨。

酒酣方陈赏，缯彩溢陵坻。念当承平世，胆勇不获施。

俯仰金汤固，焉用封侯为。
颂古一百二十一首 其七
释宗杲（宋代）

出得出不得，是定非正定。罔明与文殊，丧却穷性命。
送工部萧郎中刑部李郎中…兼中丞分命充京西京北覆粮使
刘禹锡（唐代）

霜简映金章，相辉同舍郎。天威巡虎落，星使出鸳行。

尊俎成全策，京坻阅见粮。归来虏尘灭，画地奏明光。
即事三首 其三
洪朋（宋代）

风烟寂寂雨霏霏，放箸棂轩独立时。况是淮南夏将半，南邻考鼓北邻悲。
减字木兰花 舟次见桃枣怀月陵
吴本嵩（清代）

蓬莱赤枣，此行只为游仙好。度索甜桃，差与莼鲈一解嘲。

工书嗜酒，老子庄周称益友。臣与安期，侍宴西王忆此儿。
白下逢梁伯龙感旧二首
潘之恒（明代）

一别长干已十年，填词赢得万人怜。
歌梁旧燕双栖处，不是乌衣亦可怜。
金陵杂兴二百首 其二十八
苏泂（宋代）

去年十二里新亭，尅复当时事未成。爽气不随秋露尽，犹闻神鬼夜论兵。
舟次鄂州
陈岘（宋代）

蜀江来滚滚，楚望意悠悠。
洗气高情晓，新寒带晚秋。
关山方北顾，烟火又南楼。
蓬鬓天涯客，萧然一叶舟。
甲午岁暮感事诗 其七
张洵佳（清代）

风急惊闻鹤唳声，羽书夜报失三城。忧时洒尽袁安泪，报怨喧传聂政名。

诸道飞章争去就，百蛮裹甲看输赢。笑他先去为民望，衮衮诸公记不清。
甲寅三月三日补松招饮樊园新居看碧桃花
瞿鸿禨（清代）

去年三月斜桥西，衣上红沾杏花雨。樊园此时未有园，今日樊园成地主。

一廛买得远尘嚣，半亩平分学农圃。不种桑麻种花竹，穿林百鸟来歌舞。

柳条婀娜拂金绦，柏叶鲜妍张翠羽。碧桃六树倾城立，粉白脂朱娇欲语。

笑倚春风醉半酣，然照晴云艳初吐。先生好花如好诗，意夺化工天可补。

移根几日便烂漫，特与幽居生媚妩。元都观里空无存，度索山前杏何许。

乞栽独送浣花村，入画真成辋川墅。延陵父子雅好事，求友嘤鸣欣得所。

山阴脩禊第二春，从借行厨饮吟侣。武陵仙源那得入，问津疑复逢渔父。

海濒一日不还乡，岁岁来寻此花坞。行看十丈出垂檐，高放红霞满庭户。

莫教损折问公干，酒兴不空须记取。花下飞觞酩酊归，更肯夜游还秉炬。
送陈国英侍御还莆兼怀素翁
郑善夫（明代）

岁晚长途未息机，羡君巾舄已南归。断鸿江海看仍远，短鬓风南觉渐稀。

肺病竟须金鼎药，时难真想芰荷衣。木兰陂水深鲂鲤，欲傍云翁旧钓矶。
寄织锦篇与薛郎中
韩常侍（唐代）

锦字龙梭织锦篇，凤皇文采间非烟。并他时世新花样，虚费工夫不直钱。
陪任漕胡仓登滕王阁秋屏列岫
吴芾（宋代）

滕阁秋屏已快哉，更登列岫少徘徊。
溶溶一水檐前去，隐隐千帆坐上来。
每恨长年成契阔，颇欣今日得追陪。
能并四乐由来少，且对江山举一杯。
真珠泉
董嗣杲（宋代）

泉光四散骇猿猱，迸起平池点滴高。
谁欲斗量徒积梦，人将瓶汲肯辞劳。
声随夜雨穿疏箔，名逐春风入小槽。
别有雷峰峰下圃，一泓埋没在蓬蒿。
春晚村居杂赋绝句
陆游（宋代）

一篙湖水鸭头绿，千树桃花人面红。
茆舍青帘起余意，聊将醉舞答春风。
华盖峰逸人
宋无（元代）

十步九岩壑，结茅无四邻。山中春雨过，水上落花新。

采药逢毛女，焚香对羽人。时携一瓢酒，醉著去朝真。
赋新繁周表权如诏亭
李琮（唐代）

家爱儿孙国爱臣，无邪慈教本来均。
非因积善能传庆，安见天来语合人。
席拥诗书才是乐，门多车马别成春。
榜亭岂独荣樽俎，意欲推余劝里民。
咏红梨花
家铉翁（宋代）

万玉林中惯识君，霜天月夜富精神。
谁将红粉涴颜色，却与夭桃斗莫春。